Erhard Joensen

Erhard Joensen (født 6. juli 1965 i Tórshavn) er en færøysk forretningsmann og politiker. Siden 2019 har han vært medlem av det færøyske Lagtinget for Sambandsflokkurin.

Han vokste opp i Vágur på Suðuroy, der faren drev malerforretning. Etter gymnaset gikk han i lære som bankfunksjonær. Han arbeidet i Fossbankin og Sjóvinnubankin, men gikk så i lære hos sin far som maler.

I 1990 var han med på å kjøpe et oppdrettsselskap, som i 1999 ble solgt til et konsortium av norske og færøyske interesser. I 2003 kjøpte de det tilbake under navnet Faroe Farming, der Joensen ble administrerende direktør. Bakkafrost fikk i 2011 en kontrollerende eierpost i virksomheten.

Fra 2014 til 2017 var Joensen direktør i Danish Salmon, som driver landbasert oppdrett.

Han har siden 2017 vært medlem av kommunestyret i Vágur. I 2019 ble Joensen varamann til Lagtinget og rykket inn for Helgi Abrahamsen og senere Magnus Rasmussen. I 2021 ble Joensen formann i Lagtingets finanskomité. Ved lagtingsvalget i 2022 ble Joensen valgt inn på fast plass.

Referanser 

Færøyske lagtingsmedlemmer
Færøyske forretningsfolk
Personer fra Vágur
Portal:Færøyene/artikler